REGLER FOR OFFENTLIG ADGANG TIL DOKUMENTER vedtaget af direktionen den 26. marts 1997 (97/C 243/06)

I BETRAGTNING AF, AT BANKEN

er en finansieringsinstitution, der ejes af Den Europæiske Unions medlemsstater;

ifølge traktaten om oprettelse af Det Europæiske Fællesskab, artikel 198 E, har til opgave ved anvendelse dels af midler lånt på kapitalmarkedet, dels af egne midler at bidrage til en afbalanceret og gnidningsløs udvikling af det fælles marked ved ydelse af lån og garantier, der letter finansieringen af projekter i alle erhvervssektorer;

erkender, at offentligheden i ejerlandene og de øvrige lande, hvor Banken optager og yder lån, har en legitim interesse i at kunne få oplyst dels principperne for Bankens virke, dels målene for, hovedtrækkene i og omfanget af dens aktivitet, dels resultatet af dens forskellige forretninger eller af dens indsats i bestemte regioner og sektorer;

fører en aktiv informationspolitik og fortsat vil styrke sine bestræbelser for at stille generelle oplysninger til rådighed om sin aktivitet, politik og praksis;

i passende omfang og på passende vis fortsat vil stille grundlæggende oplysninger til rådighed om de individuelle forretninger efter aftale med låntagerne;

I BETRAGTNING AF, AT BANKEN

erkender, at offentligheden ifølge kravet om en sund administration af Fællesskabets institutioner og organer, herunder Banken, i videst mulig omfang bør have adgang til alle dokumenter, og at enhver nægtelse af denne adgang bør ske med hjemmel i forud fastlagte regler;

I BETRAGTNING AF, AT BANKEN

udfolder sin aktivitet som finansieringsinstitution i såvel den private som den offentlige sektor og finansierer denne aktivitet via de finansielle markeder;

er underlagt visse begrænsninger med hensyn til åbenhed og offentlig adgang til dokumenter på grund af arten af denne aktivitet, som tilfældet er for andre banker, der arbejder under tilsvarende forhold;

I BETRAGTNING AF, AT BANKEN

for at kunne udføre sine opgaver må sikre sig, at initiativtagerne til projekter, de nuværende og mulige låntagere og alle andre, der deltager i gennemførelsen eller finansieringen af projekter, kan have tillid til, at deres forhold til Banken behandles fortroligt;

for så vidt angår sine forbindelser med andre institutioner, organer og personer både i og uden for EU-institutionerne må behandle enhver kommunikation og aftale mellem sig selv og andre fortroligt;

I BETRAGTNING AF, AT BANKEN

i sin egenskab af finansieringsinstitution ikke kan optræde som kilde til dokumenter, der er udfærdiget uden for Banken, også selv om disse er offentligt tilgængelige;

I BETRAGTNING AF, AT BANKEN

i overensstemmelse med praksis i bank- og finansieringssektoren har et legitimt behov for at beskytte følsomme oplysninger, hvis afsløring kunne skade dens interesser og dens mulighed for at udføre sine opgaver;

af hensyn til sine rette funktion må sikre sig mulighed for en fri og uhindret intern meningsudveksling og undgå ekstern indblanding i sine interne overvejelser, forberedelser og beslutningsprocesser og derfor må sikre og beskytte disses fortrolige karakter;

er forpligtet til at beskytte privatlivets fred for medlemmerne af sine organer, sit personale og andre, der stiller tjenesteydelser til rådighed for Banken, og til at behandle alle oplysninger om deres personlige, finansielle og andre forhold fortroligt;

har den vedtaget følgende regler: Anvendelsesområde

Artikel 1

Disse regler finder anvendelse på offentlighedens anmodninger til Banken om dokumenter, der er i Bankens besiddelse, men som ikke er udformet med henblik på offentliggørelse.

Fremgangsmåde

Artikel 2

Anmodninger om dokumenter skal rettes til Bankens generalsekretariat.

Disse anmodninger skal besvares inden for en rimelig tidsfrist, og afvisninger skal begrundes med henvisning til disse regler.

Anmodningers antagelighed

Artikel 3

Anmodninger om dokumenter skal kun behandles, når spørgeren i tilstrækkelig grad har identificeret sig selv og redegjort for genstanden for og formålet med anmodningen. Anmodninger, der ikke opfylder denne bestemmelse, skal afvises.

Anmodninger om dokumenter i andet end papirform er ikke antagelige.

Gentagne anmodninger kan afvises, hvis der allerede er afgivet et fyldestgørende svar i overensstemmelse med disse regler.

Hovedregel

Artikel 4

Banken skal kun stille dokumenter til rådighed, hvis ingen af grundene til afvisning ifølge disse regler finder anvendelse.

Dokumenter udfærdiget uden for Banken

Artikel 5

Der kan ikke gives adgang til dokumenter, som er udfærdiget uden for Banken.

Vedrørende oplysninger, der er eller kan anses for offentligt tilgængelige, kan Banken henvise interesserede til dokumentets ophavsmand eller til en anden kilde, der kan stille dokumentet til rådighed.

Dokumenter udfærdiget i Banken

Artikel 6

Beskyttelse af tredjemands interesser

Dokumenter, der indeholder oplysninger om tredjemand, kan ikke udleveres, hvis disse oplysninger over for Banken er blevet betegnet som fortrolige, eller hvis Banken har forpligtet sig til at behandle dem fortroligt, eller hvis de i øvrigt er af en sådan art, at de falder ind under Bankens fortrolighedspligt over for tredjemand.

Foregående afsnit udelukker i særdeleshed - selv i mangel af en udtrykkelig forpligtelse til eller anmodning om fortrolighed - udlevering af

- dokumenter vedrørende faktiske eller mulige låntagnings- eller långivningsforretninger, individuelle projekter eller investeringsprogrammer eller parter, der er eller kunne tænkes at blive inddraget i disse forretninger eller projekter, f.eks. bedømmelsesrapporter og kontraktlige dokumenter

- alle andre dokumenter, der indeholder oplysninger om

- faktiske eller mulige låntageres, garanters, samfinansieringskilders, finansielle medkontrahenters og andre deltagere i bestemte låntagnings- eller långivningsforretningers identitet eller finansielle eller andre forhold

- tekniske, økonomiske og finansielle data for individuelle projekter eller investeringsprogrammer tillge med Bankens bedømmelse, opfølgning eller evaluering deraf.

Selv i mangel af en udtrykkelig forpligtelse til eller anmodning om fortrolighed udelukker første afsnit desuden udlevering af dokumenter, der indeholder oplysninger om nogen tredjemand, herunder organer som EU-institutioner eller internationale organisationer, som Banken står i forbindelse med, såfremt de pågældende oplysninger ikke er offentligt tilgængelige.

Banken kan ikke udlevere dokumenter indeholdende oplysninger, hvis afsløring ville være i modstrid med gældende regler eller praksis på de finansielle markeder eller med princippet om ligestilling af investorerne.

Artikel 7

Beskyttelse af Bankens interesser

Banken kan ikke udlevere

1) dokumenter, som indeholder oplysninger om nogen del af dens aktivitet - det være sig operationel, kommerciel, organisatorisk, proceduremæssig, teknisk eller strategisk - og hvori indgår nogen aftaler derom med tredjemand, det være sig kontraktlige eller andre, såfremt disse oplysninger efter Bankens skøn og under hensyntagen til gældende praksis i bank- og finansieringssektoren er af en sådan art, at deres afsløring kunne skade Bankens legitime interesser

2) interne, forberedende dokumenter eller andre dokumenter, der udformes i forbindelse med de interne overvejelser, herunder alle forslag og andre dokumenter til brug for noget af Bankens organer i forbindelse med dets beslutningsproces og noget protokollat af drøftelserne i Bankens afdelinger eller organer

3) dokumenter, der udfærdiges til brug i den interne administration eller i interne procedurer, herunder regler, retningslinjer og henstillinger i forbindelse med denne administration eller disse procedurer

4) dokumenter, der indgår i nogen korrespondance eller nogen anden kommunikation med tredjemand.

Artikel 8

Beskyttelse af personalets interesser

Banken kan ikke udlevere dokumenter, der indeholder oplysninger om nuværende eller tidligere medlemmer af sine organers eller sit personales personlige, finansielle, faglige eller andre forhold.

Andre bestemmelser

Artikel 9

Illegitime motiver

Såfremt Banken har grund til at antage, at spørgerens identitet eller formålet med anmodningen er usande, eller at anmodningen er fremsat af erhvervsmæssige eller andre grunde, der ikke er forenelige med dem, der ligger til grund for princippet om åbenhed, skal anmodningen afvises.

Banken kan afkræve spørgeren en forpligtelseserklæring om ikke at anvende de udleverede dokumenter til noget formål, der er nævnt i foregående afsnit, og om ikke at stille dem til rådighed for andre i sådant øjemed.

Artikel 10

Undtagelser

Undtagelser fra bestemmelserne i artikel 5, 6 og 8 kan kun gøres med skriftlig tilladelse fra det organ eller den person, til hvis beskyttelse de pågældende oplysninger betragtes som fortrolige.

Artikel 11

Omkostninger

Spørgerne kan afkræves betaling til dækning af omkostningerne i forbindelse med udleveringen af de ønskede dokumenter.